b'\n_START_ARTICLE_\nNiaqornat\n_START_PARAGRAPH_\nNiaqornat: "det hovedlignende n\xc3\xa6s"  er en bygd i Uummannaq Pr\xc3\xa6steg\xc3\xa6ld i Qaasuitsup Kommune, med 52 indbyggere (feb. 2013). Bygden ligger placeret p\xc3\xa5 nordkysten af Nuussuaq-halv\xc3\xb8en i Uummannaq-omr\xc3\xa5det, strategisk godt n\xc3\xa6r iskanten og med fin udsigt over Uummannaq Bugt. _NEWLINE_Kolonien Niaqornat blev grundlagt i 1823 efter, atman i \xc3\xa5rene 1799-1800 havde haft stort held med garnfangst under kolonist J.C. Leibhardt. I 1823 overf\xc3\xb8rtes et stokv\xc3\xa6rkshus fra Uummanatsiaq hertil som bolig for en bestyrerassistent. Samtidig oprettedes et tranbr\xc3\xa6nderi, der f\xc3\xb8rst blev nedlagt i 1905. Fra 1870 fik man status som almindeligt udsted. _NEWLINE_I november 2008 var der 9 skoleb\xc3\xb8rn i bygden.  Skolen er fra 1947 og skolekapellet med 75 siddepladser er fra 1986. Der er et f\xc3\xa6lleshus med bl.a. bad og vaskeri._NEWLINE_Befolkningen lever af fangst og fiskeri. En r\xc3\xa6kke arter udnyttes: rings\xc3\xa6l, remmes\xc3\xa6l, gr\xc3\xb8nlandss\xc3\xa6l, klapmyds og hvalros. Desuden tager man s\xc3\xa6sonm\xc3\xa6ssigt hvidhval og narhval, og sj\xc3\xa6ldent grindehval. Torsk, hellefisk og gr\xc3\xb8nlandshaj (havkarl) fanger man ogs\xc3\xa5. Som noget us\xc3\xa6dvanligt har man i senere \xc3\xa5r set lodde s\xc3\xa5 sent som i november, og finhval. Det betyder, at Niaqornat \xe2\x80\x93 som andre bygder i Nordvestgr\xc3\xb8nland \xe2\x80\x93 nu oplever \xc3\xa6ndringer p\xc3\xa5 grund af den globale opvarmning.  Nu og da skydes en isbj\xc3\xb8rn. P\xc3\xa5 land tager man bl.a. rensdyr, polarhare, fjeldrype, ederfugl, m\xc3\xa5ge og mange andre. Bygden repr\xc3\xa6senterer i h\xc3\xb8j grad bevarelsen af en gammel fangstkultur, hvor b\xc3\xa5de hundesl\xc3\xa6der og joller indg\xc3\xa5r i udnyttelsen af havets ressourcer. _NEWLINE_I 2011 lukkede Royal Greenland fiskefabrikken. Samme \xc3\xa5r stiftede indbyggerne i bygden anpartselskabet KNT Aps som allerede har en produktion i Niaqornat. Bevarelsen af fabrikken og udviklingen af turisme har en stor betydning for, at bygden kan overleve._NEWLINE_Satellitkontakt betyder, at der er forbindelse med hele verden via internet og telefon. Bygden har f\xc3\xa5et en ny 3 millioner liters vandtank, der f\xc3\xa5r vand fra en s\xc3\xb8 i fjeldet. Tanken forsyner husene med frisk vand._NEWLINE_Gr\xc3\xb8nlands Naturinstitut, der har sit hoveds\xc3\xa6de i Nuuk, oprettede i 2007 et filial i Niaqornat. Stedet er ideelt for studier af narhval, hvidhval og isbj\xc3\xb8rne, samt andre af havets ressourcer \xe2\x80\x93 f.eks rings\xc3\xa6l. _NEWLINE_Et lydligt m\xc3\xb8de\xe2\x80\x9d er et udvekslingsprojekt som begyndte i oktober 2011 mellem bygdeskolen i Niaqornat, og \xc3\xb8-skolen p\xc3\xa5 Anholt. Ideen med projektet er at skabe et m\xc3\xb8de gennem lyd mellem to b\xc3\xb8rnegrupper og to samfund. Anholt og Niaqornat er steder hvor stor stilhed er en del af hverdagen, og lyd derfor opleves meget intenst. B\xc3\xb8rnene kender b\xc3\xa5de stilheden og de \xe2\x80\x9dhjemlige lyde\xe2\x80\x9d godt. Projektet er et samarbejde mellem de to skoler og to kunstnere: Musiker Magnus Jochumsen og billedkunstner Malene Pedersen. Projektet vil foreg\xc3\xa5de n\xc3\xa6ste to skole\xc3\xa5r, hvor skolerne rejser p\xc3\xa5 bes\xc3\xb8g hos hinanden_NEWLINE_Niaqornat Helistop havde i 2008 251 afrejsende passagerer fordelt p\xc3\xa5 83 starter\n_START_SECTION_\nTurisme\n_START_PARAGRAPH_\nBygden har en forening, der vil arbejde for at f\xc3\xa5 flere turister. Foreningen forbereder aktiviteter i forbindelse med anl\xc3\xb8b af krydstogtsskibe. De lokale guider har forskellige kompetencer som f.eks. l\xc3\xa6rer, fisker, kommunefoged, med flere._NEWLINE_Den engelske filminstrukt\xc3\xb8r Sarah Gavron og hendes fotograf David Katznelson har gennem halvandet \xc3\xa5r fulgt livet i bygden, og i 2012 havde dokumentarfilmen. \xe2\x80\x9cVillage at the End of the World\xe2\x80\x9d ("Bygden ved Verdens ende") premiere i London.'